《游济堤傅家园亭》
宋代·刘攽

济水与河俱至海，陶邱之北川原改。由来天事不可料，黄浊长存清晦在。

犹馀平堤十里长，逶迤东注如高冈。水泉味甘土脉腻，固知馀润宜群芳。

君家园籞临济堤，荆扉茅屋随高低。当轩古木密如盖，无数杂花行有蹊。

谷虚遥闻樵斧应，昼静便有幽禽啼。穿栽卜筑事未已，上为层台深凿溪。

东邻可买莫惜费，腊月课种当令齐。柳绿正如陶令宅，桃红应似晋人迷。

城中老守厌窘束，行乐得至城东西。此家园亭可屡往，薄酒自足充提携。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。